รู้จัก REE Automotive สตาร์ตอัปแชสซีรถไฟฟ้า จากอิสราเอล
คงปฏิเสธไม่ได้ว่าอุตสาหกรรมยานยนต์ไฟฟ้าถือเป็นเมกะเทรนด์ของโลก โดยผู้นำรถยนต์ไฟฟ้าในตอนนี้ก็คือ Tesla ในขณะที่ผู้นำรถยนต์สันดาป อย่าง Toyota และอีกหลายแบรนด์ต่างเร่งเข้าสู่ธุรกิจยานยนต์ไฟฟ้า เช่นกัน แต่รู้หรือไม่ว่า ยังมีบริษัทหนึ่งที่ชื่อ “REE Automotive” ที่ถือเป็นอีกผู้เล่นหน้าใหม่ ในอุตสาหกรรมยานยนต์ไฟฟ้า
4 ส.ค. 2564

รู้จัก REE Automotive สตาร์ตอัปแชสซีรถไฟฟ้า จากอิสราเอล /โดย ลงทุนแมน
คงปฏิเสธไม่ได้ว่าอุตสาหกรรมยานยนต์ไฟฟ้าถือเป็นเมกะเทรนด์ของโลก
โดยผู้นำรถยนต์ไฟฟ้าในตอนนี้ก็คือ Tesla ในขณะที่ผู้นำรถยนต์สันดาป
อย่าง Toyota และอีกหลายแบรนด์ต่างเร่งเข้าสู่ธุรกิจยานยนต์ไฟฟ้า เช่นกัน
แต่รู้หรือไม่ว่า ยังมีบริษัทหนึ่งที่ชื่อ “REE Automotive” ที่ถือเป็นอีกผู้เล่นหน้าใหม่
ในอุตสาหกรรมยานยนต์ไฟฟ้า ที่ไม่ได้มาในฐานะผู้เข้าแข่งขัน แต่มาในฐานะผู้สนับสนุน 
ที่จะทำให้ผู้ผลิตรถยนต์ สามารถผลิตรถไฟฟ้าออกสู่ตลาดได้ไวและมีศักยภาพมากขึ้น
แล้ว REE คือใคร และกำลังทำอะไรในตลาดแห่งนี้ ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
REE Automotive เป็นบริษัทสตาร์ตอัปจากประเทศอิสราเอล 
ก่อตั้งขึ้นในปี 2013 โดย Daniel Barel และ Ahishay Sardes
โดยก่อนหน้านี้ ทั้งคู่เป็นผู้ก่อตั้ง Softwheel บริษัทผู้พัฒนาระบบสำหรับรถเข็นวีลแชร์หรือรถจักรยาน 
ซึ่งระบบของทางบริษัทจะช่วยลดแรงกระแทกจากการใช้งาน ในพื้นที่ต่างระดับ
สำหรับนวัตกรรมของ REE ในอุตสาหกรรมยานยนต์ไฟฟ้านั้น ไม่ใช่การผลิตรถยนต์ไฟฟ้าขึ้นมาเป็นคัน แต่เป็นการพัฒนาและผลิต “Flat Chassis” หรือตัวถังพื้นเรียบให้กับผู้ผลิตรถยนต์ เพื่อนำไปประกอบเข้ากับห้องโดยสาร
นวัตกรรมสำคัญของตัวถังแบบเรียบนี้ ก็คือ การรวมระบบการขับเคลื่อนทั้งหมดของรถ 
ไม่ว่าจะเป็นระบบการบังคับ ระบบเบรก ระบบช่วงล่าง ไปจนถึงมอเตอร์ไฟฟ้าไปไว้ที่ล้อ
เรียกว่า “REEcorner”
โดยล้อทั้ง 4 จะสามารถขับเคลื่อนได้ด้วยตัวเองและไม่มีส่วนเชื่อมต่อระหว่างกัน 
ซึ่งจะมีก็แค่สายส่งพลังงานและสายเชื่อมต่อระบบอิเล็กทรอนิกส์ที่ยืดหยุ่นและง่ายต่อการจัดวาง ซึ่งคล้ายกับเทคโนโลยีที่ใช้กับเครื่องบิน
ด้วยฐานที่เป็นพื้นเรียบและไม่มีสิ่งกีดขวาง ทำให้มีพื้นที่ว่างเพิ่มขึ้นและยังเพิ่มอิสระในการออกแบบรถยนต์มากขึ้น ไม่ว่าจะเป็น
การขยายโครงสร้างรถให้กว้างหรือยาวขึ้น 
การเพิ่มพื้นที่เก็บแบตเตอรี่ได้มากขึ้น 
ไปจนถึง การปรับแต่งอื่น ๆ ตามแต่ลูกค้าต้องการ
ทั้งหมดนี้ก็ได้ทำให้ผู้ผลิตรถยนต์สามารถออกแบบโครงสร้างและรูปร่างของรถอย่าง
เช่น โครงรถ ดีไซน์ หรือระบบอื่น ๆ มาสวมเข้ากับแพลตฟอร์มของ REE ได้ทันที
โมเดลดังกล่าวจะช่วยลดขั้นตอนในการพัฒนารถยนต์ไฟฟ้าให้สั้นลง เพราะแทนที่จะต้องพัฒนารถทั้งคัน REE ก็ได้ลดขั้นตอนให้ผู้ผลิตออกแบบรูปลักษณ์และฟังก์ชันตามที่ต้องการ หลังจากนั้นก็เพียงนำมาวางลงบนแพลตฟอร์มของ REE
ซึ่งโมเดลนี้ ก็ได้ทำให้ผู้ผลิตรถยนต์สามารถลดต้นทุนในการผลิตและพัฒนาได้อย่างมาก รวมถึงความซับซ้อนและขั้นตอนในการพัฒนาและการผลิตที่สั้นลง บริษัทรถยนต์จึงสามารถนำรถรุ่นใหม่ออกสู่ตลาดและวางจำหน่ายได้เร็วขึ้น
โดยเฉพาะกับธุรกิจที่เน้นเรื่องการใช้งานเป็นหลักอย่างธุรกิจขนส่ง ที่เน้นไปที่ฟังก์ชันการใช้งานเฉพาะ เช่น รถขนพัสดุที่เทคโนโลยีของ REE ทำให้ตัวรถไม่มีเพลาและเหลือเพียงพื้นเรียบกับล้อรถ จึงทำให้รถขนส่งพัสดุมีพื้นที่สำหรับบรรทุกเพิ่มขึ้นถึง 36% เมื่อเทียบกับรถขนส่งแบบเดิม ที่มีขนาดเท่ากัน
อีกตัวอย่างคือรถโดยสารไร้คนขับ ที่ผลิตได้ง่ายเพียงติดตั้งส่วนของห้องผู้โดยสารและระบบขับเคลื่อนอัตโนมัติลงบนแชสซี ซึ่งในการทดสอบของ REE ก็ได้ใช้รีโมตควบคุมจากระยะไกลและไม่มีอะไรติดตั้งลงบนแชสซีเลย นอกจากล้อทั้ง 4 ล้อและระบบรับสัญญาณที่ฝังในพื้นรถ
ด้วยโมเดลธุรกิจที่เปิดรับทุกคนที่ต้องการสร้างรถไฟฟ้าของตัวเอง ทำให้ REE Automotive ได้รับความสนใจและได้ร่วมเป็นพาร์ตเนอร์กับผู้ผลิตรายใหญ่ในอุตสาหกรรมยานยนต์
อย่างเช่น การร่วมมือกับ JB Poindexter ผู้ผลิตตัวถังรถรายใหญ่ในสหรัฐอเมริกา 
ที่จะร่วมมือกับ REE ในการพัฒนารถตู้ไฟฟ้าและเดินสายการผลิตในปี 2024
หรือ HINO บริษัทลูกของ Toyota ที่จะใช้เทคโนโลยีของ REE เป็นแพลตฟอร์มหลักในการพัฒนายานยนต์ไฟฟ้า ซึ่งก็จะใช้กับรถบรรทุกขนาดเล็ก รถบัส และรถรูปแบบอื่น ๆ ในอนาคต โดยจะเปิดตัวรถต้นแบบในปี 2022
นอกจากนี้ Magna ผู้ผลิตชิ้นส่วนรถยนต์ให้กับ Ford, BMW และ Tesla ก็ได้ร่วมมือกับ REE ในการรับจ้างผลิตรถยนต์ไฟฟ้าให้กับภาคเอกชนทั่วไป
โดย REE จะเป็นผู้ผลิตระบบขับเคลื่อนและแพลตฟอร์ม 
ในขณะที่ Magna จะรับผิดชอบส่วนประกอบ เช่น ตัวถัง หรือเบาะนั่ง ตามแบบที่ลูกค้าต้องการ
เมื่อไม่นานมานี้ REE Automotive เพิ่งเข้าตลาดหลักทรัพย์ได้สำเร็จผ่านการขายหุ้นให้กับ SPAC หรือบริษัทที่ชื่อว่า 10x Capital Venture Acquisition Corp. ปัจจุบันมีมูลค่าบริษัทราว 9 หมื่นล้านบาท
ถึงตรงนี้ เมื่อลองดูที่โมเดลธุรกิจของ REE แล้วนำมาเปรียบเทียบกับบริษัทเทคโนโลยี ก็คงเปรียบได้กับ Microsoft ที่เป็นเจ้าของซอฟต์แวร์และเป็นส่วนหนึ่งในความสำเร็จของหลายองค์กรทั่วโลก
เพราะแน่นอนว่าสำหรับ REE เอง ก็ไม่ใช่บริษัทผลิตรถยนต์ แต่พวกเขาเปรียบได้กับบริษัทเทคโนโลยี
เจ้าของนวัตกรรมสำหรับรถไฟฟ้าที่อาจจะเป็นหนทางไปสู่ความสำเร็จของผู้ผลิตรถยนต์ทั่วโลก ก็เป็นได้..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-
-
-